**Az Eötvös Loránd Tudományegyetem   
Természettudományi Kar**

**Hallgatói Önkormányzat**

**Ellenőrző bizottságának**

**Ügyrendje**

*(Hatályba lépett 2024. június 3-án.)*

**Præambulum**

Az Eötvös Loránd Tudományegyetem Természettudományi Kar Hallgatói Önkormányzat (a továbbiakban: Önkormányzat) Ellenőrző bizottsága az Önkormányzat Alapszabályának 46. § (1) a) pontja alapján saját ügyrendjét a következőképpen határozza meg.

**1. §   
Az Ellenőrző bizottság üléseinek összehívása**

(1) Az Ellenőrző bizottság (továbbiakban: bizottság) ülését a bizottság elnöke vagy – amennyiben az elnöki tisztség betöltetlen – annak egyik tagja hívja össze.

(2) Ugyancsak ülést kell tartani akkor, ha ezt a bizottság bármely tagja írásban kérvényezi.

(3) A bizottság rendes vagy rendkívüli ülést tarthat. A bizottság a rendkívüli ülésen minden, a hatáskörébe tartozó ügyben döntést hozhat, ez alól kivétel a bizottság elnök megválasztása, illetve állásfoglalások meghozatala.

(4) Rendes ülés esetén a meghívókat az ülés kezdete előtt legalább 36 órával, rendkívüli ülés esetén 12 órával ki kell küldeni a bizottság tagjainak, megjelölve az ülés helyét, időpontját és javasolt napirendjét.

**2. §   
Az Ellenőrző bizottság üléseinek nyilvánossága**

(1) A bizottság üléseiről készült emlékeztetők nyilvánosak.

(2) A bizottság ülései zártak, melyeken a bizottság tagjai vehetnek részt, a bizottság kétharmados többséggel megfigyelési vagy tanácskozási jogot szavazhat az Egyetem hallgatóinak.

**3. §   
Határozatképesség**

(1) Szavazati joga a bizottság tagjainak van.

(2) Az ülés határozatképes, ha a tagok több mint fele jelen van.

**4. §   
A levezető elnök**

(1) Az ülés levezető elnöke a bizottság elnöke.

(2) Indokolt esetben egy-egy ülésre helyettesíttetheti magát a bizottság egy másik tagjával, ha ezt a szándékát az általa javasolt levezető elnök megnevezésével az ülés megkezdéséig írásban eljuttatja a bizottság tagjaihoz. Ebben az esetben a levezető elnök személyét a bizottságnak az ülés elején el kell fogadnia.

(3) Amennyiben az elnöki pozíció betöltetlen vagy (2) bekezdésben foglaltak nem tudnak érvényesülni, akkor a levezető elnök személyét a bizottság ülésen jelen lévő tagjai sorsolással határozzák meg.

(4) Amennyiben a bizottság elnöki tisztsége betöltetlen, úgy az első napirendi pont a bizottság elnökének választás.

(5) A levezető elnök feladatai:

a) megnyitja az ülést,

b) megállapítja a határozatképességet,

c) ismerteti a napirendet,

d) vezeti a vitát,

e) szükség esetén gondoskodik határozati javaslatok megfogalmazásáról,

f) elrendeli a szavazást,

g) szünetet rendelhet el,

h) lezárja az ülést.

**5. §   
A napirend**

(1) Napirendi pont tárgyalását a bizottság bármely tagja kezdeményezheti. Rendes ülés előtt   
huszonnégy órával beérkezett javaslatokat, rendkívüli ülés esetén az ülés előtt 6 órával beérkezett javaslatokat a levezető elnök köteles napirendre venni.

(2) Az ülés elején el kell fogadni az ülés végleges napirendjét. Az előzetes napirenden nem szereplő pontokat a bizottság csak kétharmados többséggel vehet fel.

(3) Az ülés közben napirendi pontok felvételére, törlésére, azok sorrendjének megváltoztatására kétharmados többséggel van lehetőség.

**6. §   
Az ülés menete**

(1) A napirendi pontokat a bizottság sorban tárgyalja, azokat a levezető elnök nyitja meg és zárja le.

(2) Az bizottság csak a napirendi pontok által meghatározott kérdésekben foglalhat állást vagy hozhat döntést. Döntéseit általában egyszerű többséggel hozza.

(3) Bármely bizottság tag ilyen irányú kérésére titkos szavazást kell tartani. Személyi kérdésekben mindig titkosan kell szavazni.

**7. §   
Az ülés dokumentálása**

(1) Az bizottság üléseiről emlékeztetőt kell készíteni. Az emlékeztetőnek tartalmaznia kell az ülés helyét és időpontját, a jelenléti ívet, a napirendi pontokat, a hozott határozatok szövegét, a szavazati arányokat.

(2) Az emlékeztetőnek továbbá tartalmaznia kell mindazon felszólalások tartalmi kivonatát, amelyeknél ezt a felszólaló kérte. Az emlékeztetőt a levezető elnök által felkért személy készíti, és a levezető elnök hitelesíti. Az emlékeztetőket hét munkanapon belül ki kell küldeni a Küldöttgyűlés tagjai részére.

**8. §   
Állásfoglalás**

(1) Ha a bizottsághoz az Önkormányzat tagja írásbeli állásfoglalási kérelmet nyújt be, akkor nyolc napon belül bizottság ülést kell tartani.

(2) Az bizottság a benyújtott állásfoglalási kérelmekről az Alapszabály 36. § (2) bekezdésének alapján határoz.

**9. §   
Az Ellenőrző bizottság elnöke**

(1) Az Alakuló Küldöttgyűlés után vagy amennyiben a bizottságnak nincs elnöke hét munkanapon belül össze kell hívni a bizottság ülését.

(2) Az Alakuló Küldöttgyűlés utáni első bizottsági ülés levezető elnöke a 4.§-ban meghatározottakkal ellentétben az a bizottsági tag, aki összehívta az ülést.

(2) A megválasztott elnök mandátuma megszűnik az Alakuló Küldöttgyűlés utáni első ellenőrző bizottsági üléssel, a bizottság általi visszahívással vagy lemondással.

(4) Az elnök megválasztása kizárólag kétharmados többséggel, egy körben történik. Eredménytelen választás esetén ezen ügyrend 9. § (1) bekezdését kell alkalmazni.

**10. §   
Határozathozatal levélszavazással**

(1) Amennyiben a bizottság ülésezése a tagok személyes és fizikai részvételével nem lehetséges, mert természeti csapás, jogszabályok vagy egyetemi rendelkezések olyan mértékben korlátozzák vagy nem teszik lehetővé az Egyetem épületeinek látogatását vagy a bizottság személyes ülésezését, hogy az a bizottság munkáját és működését korlátozná, így nem láthatná el az Alapszabályban rögzített feladatait és kötelességeit, a bizottság tagjai levélszavazás útján is szavazhatnak és döntést hozhatnak, ha

a) a döntés meghozatala során a szavazásban részt vevők személye hitelt érdemlően megál­-  
lapítható;

b) a döntést megalapozó írásos dokumentációt eljuttatták a bizottság tagjaihoz;

c) a bizottság tagjai közül legalább a bizottság határozatképes ülésének megfelelő számú tag részt vett a szavazásban;

d) a határozathozatal tárgya nem személyi kérdés (Az ehök ASz 2. § 16. szerint *személyi kérdés a tisztségviselők, delegáltak és megbízottak megválasztásával és visszahívásával kapcsolatos kérdés.*).

(2) A levél szövegében szerepelnie kell a határozat pontos tárgyának. A szavazás a levél kézhez vételétől kezdve, a levélben megjelölt időpontig zajlik. A szavazatokat a szavazásra felhívó levél­ben megjelölt módon, a megjelölt címre, a kitűzött határidőig kell eljuttatni.

a) Elektronikus úton végrehajtott levélszavazás esetén legalább 48 órát kell biztosítani a szavazatok beküldésére.

b) Postai levél útján végrehajtott levélszavazás esetén a szavazásra felhívő levél feladásától számítottot legalább nyolc munkanapot kell biztosítani a szavazatok beküldésére.

(3) A határidő után beérkezett szavazatokat érvénytelennek kell tekinteni.

(4) A bizottság levélszavazása

a) érvényes, amennyiben a 10. § (1) c) rendelkezéssel összhangban a szavazati jogú tagok több, mint fele leadta érvényes szavazatát;

b) eredményes, ha a szavazás érvényes, és a szavazásra jogosultak leadott, érvényes szavazatinak több, mint fele egybehangzó.

(5) Érvénytelen annak a szavazata, aki a szavazásnál nem a szavazás előtt meghatározott módon vagy értékelhetetlen szavazatot adott le.

(6) A bizottság elnöke a szavazás végének határideje után 24 órán belül összesíti a szavazatokat és eredményt hirdet a bizottság elektronikus levélcímén vagy levelezőlistáján vagy a bizottság tagjainak küldött postai levélben attól függően, hogyan szavatolható, hogy az érdekeltek a levelét megkapják.

(7) A bizottság levélszavazásairól, amennyiben azok tartalma nyilvánosságra hozható, a szavazás lezárulta után három munkanapon belül emlékeztetőt kell készíteni és nyilvánosságra kell hozni az Önkormányzat honlapján.

Budapest, 2024. június 3.

**A dokumentum jelen állapota** (2024. június 3.)

Az Ellenőrző bizottság *35/2018 (II. 13.)* számú küldöttgyűlési határozat által elfogadott Ügyrendjét az Önkormányzat Alapszabályának 46. § (1) a) pontja alapján a bizottság 2020. március 12-ei rendkívüli ülésén a *7/2020. (III.12.) és 8/2020. (III.12.)* számú határozataivalmódosította.

Az Ellenőrző bizottság *35/2018 (II. 13.)* számú küldöttgyűlési határozat által elfogadott Ügyrendjét az Önkormányzat Alapszabályának 41. § (1) a) pontja alapján a bizottság 2024. április 5-ei rendes ülésén a *7/2024. (IV.05.)* számú határozatávalmódosította.

Az Ellenőrző bizottság *35/2018 (II. 13.)* számú küldöttgyűlési határozat által elfogadott Ügyrendjét az Önkormányzat Alapszabályának 41. § (1) a) pontja alapján a bizottság 2024. április 5-ei rendes ülésén a *12/2024. (VI.03.)* számú határozatávalmódosította.